**ถอดบทเรียน การจัดการความรู้การพัฒนาอัตลักษณ์บัณฑิต (SHaPE) ผ่านระบบครอบครัวเสมือน**

**โดย งานกิจการนักศึกษา**

คณะกรรมการจัดการความรู้ประชุมพิจารณา วิสัยทัศน์/ พันธกิจ/ เป้าประสงค์ประเด็นยุทธศาสตร์และกลยุทธ์ของวิทยาลัยจึงมีการกำหนดประเด็นความรู้ให้ฝ่ายกิจการนักศึกษาการพัฒนา อัตลักษณ์บัณฑิต (SHAPE) ดังนั้นฝ่ายกิจการนักศึกษาจึงมีการจัดการความรู้ของฝ่ายในเรื่อง การพัฒนาอัตลักษณ์บัณฑิต (SHAPE) ผ่านระบบครอบครัวเสมือน

ระบบครอบครัวเสมือน (Simulated Family) เป็นการนำฐานความคิดของความรัก ความอบอุ่น ความมีมิตรภาพ ความมั่นคงปลอดภัยของความเป็นครอบครัวในสังคมไทยมาเป็นรากฐานในการกำหนดคุณลักษณะที่มุ่งหวัง บทบาท หน้าที่ และกิจกรรมของครอบครัวเสมือนที่ให้แต่ละครอบครัวร่วมสร้างสภาวะครอบครัวเสมือนจริงอย่างเป็นองค์รวมทั้งทางร่างกาย จิตใจ สังคมและจิตวิญญาณที่มีความเกี่ยวข้องอย่างเป็นวงจร เพื่อให้ทุกคนในครอบครัวมีคุณภาพชีวิตที่ดี

การพัฒนานักศึกษาภายใต้ระบบครอบครัวเสมือนสู่จิตบริการด้วยหัวใจความเป็นมนุษย์ ประกอบด้วยการสร้างกระบวนการเรียนรู้ใน 2 รูปแบบ ได้แก่ รูปแบบเชิงโครงสร้าง (Structural Model) และรูปแบบเชิงกระบวนการ (Processing Model) ซึ่งจะขาดส่วนใดส่วนหนึ่งไม่ได้ มีรายละเอียดดังต่อไปนี้

รูปแบบเชิงโครงสร้าง ประกอบด้วย

* 1. อาจารย์ มีบทบาทเป็นอาจารย์พ่อ หรืออาจารย์แม่ ทำหน้าที่เปรียบเสมือนพ่อ แม่ของนักศึกษา อาจารย์ได้รับการฝึกอบรมเพื่อพัฒนาสมรรถนะในการให้คำปรึกษาที่มีคุณภาพทุกปีการศึกษา
  2. นักศึกษา มีบทบาทเป็นลูก โดยนักศึกษาชั้นปีที่ 1-4 จะถูกจัดแบ่งกลุ่มคละกัน เข้าสู่ครอบครัวแต่ละครอบครัว นักศึกษาได้รับการเตรียมความพร้อมในการทำบทบาทหน้าที่ของตนในครอบครัว ในบทบาทของลูกและพี่น้อง เรียนรู้บทบาทของตนเองและในครอบครัวและการอยู่กับครอบครัวอย่างมีความสุขในโครงการปฐมนิเทศนักศึกษาใหม่ทุกปีการศึกษา
  3. บุคลากรสายสนับสนุน มีบทบาทเป็นลุง ป้า น้า อา ตามความเหมาะสมของวัยวุฒิในแต่ละครอบครัว โดยบุคลากรสายสนับสนุนได้รับการเตรียมความพร้อมและเรียนรู้บทบาทหน้าที่ในครอบครัวในกิจกรรมการปฐมนิเทศนักศึกษาใหม่พร้อมกับอาจารย์และนักศึกษาทุกปี

รูปแบบเชิงกระบวนการ การอยู่ร่วมกันของครอบครัว จะใช้กระบวนการสุนทรียสนทนา การฟังอย่างลึกซึ้ง การศึกษาด้วยใจที่ใคร่ครวญ ไม่ด่วนสรุป ใช้กระบวนการคิดอย่างเป็นระบบ พิจารณาความเป็นเหตุเป็นผลโดยอาศัยโครงสร้างระบบครอบครัวเสมือนเป็นตัวขับเคลื่อนการสร้างบริบท เนื่องจากครอบครัวเสมือนจะเป็นตัวเอื้อต่อการเกิดบรรยากาศความเป็นกัลยาณมิตรระหว่างสมาชิกในครอบครัว การมุ่งประโยชน์ส่วนรวมของครอบครัวเป็นที่ตั้ง และนำไปสู่การพัฒนาทักษะในการคิดแก้ปัญหาอย่างเป็นองค์รวม แก้ปัญหาแบบไม่แยกส่วน ด้วยการออกแบบกิจกรรมและใช้กิจกรรมเป็นสื่อการเรียนรู้ซึ่งอาศัยความร่วมแรงร่วมใจกันของสมาชิกทุกคนในระบบครอบครัวเสมือน อาศัยกิจกรรมการเรียนการสอนและกิจกรรมเสริมหลักสูตรนำไปสู่รูปแบบเชิงปฏิบัติการภายใต้ระบบครอบครัวเสมือน เพื่อสะท้อนกระบวนการและผลลัพธ์การเรียนรู้สู่จิตบริการด้วยหัวใจความเป็นมนุษย์

ดังนั้นระบบครอบครัวเสมือนในบริบทของวิทยาลัยพยาบาลบรมราชชนนี พะเยา คือ มิติทางสังคมที่เล็กที่สุด ที่หล่อหลอมและขัดเกลาบุคคลให้เป็นคนดีของสังคม ที่ประกอบด้วย บุคคลที่มีความสัมพันธ์ฉันท์พ่อ แม่ พี่น้อง ลุง ป้า น้า อา มีความสัมพันธ์กันอย่างอบอุ่น และลึกซึ้ง มีกิจกรรมร่วมกันอย่างสม่ำเสมอ โดยทำหน้าที่ภายใต้วัฒนธรรมครอบครัวไทยในการดูแล ช่วยเหลือ แนะนำ และให้คำปรึกษาทั้งทางด้านร่างกาย จิตใจ สังคม และจิตวิญญาณ เพื่อพัฒนากระบวนการคิดของผู้เรียน โดยส่งเสริมให้ผู้เรียนเป็นคนดี คือ มีคุณธรรมจริยธรรม มีความเอื้ออาทร (Caring) และมีปัญญาที่บ่งบอกถึงการเป็นคนเก่งที่สามารถคิด วิเคราะห์ สังเคราะห์ และคิดแก้ปัญหาได้อย่างเป็นระบบ (Systemic Thinking) ซึ่งหากบุคคลอยู่ร่วมกันด้วยความเข้าใจทั้งตนเองและผู้อื่น ร่วมมือกันทำงานอย่างเสียสละ และเต็มใจน่าจะเป็นผู้ที่มีความสุข (Happiness) สามารถให้บริการและดูแลผู้อื่นดุจญาติมิตรได้

**สรุปองค์ความรู้ที่ได้จากกการแลกเปลี่ยนเรียนรู้ ได้ดังนี้**

ให้นักศึกษาประเมินการเข้าร่วมกิจกรรมครอบครัวเสมือนและการได้รับคำแนะนำและการให้คำปรึกษาจากสมาชิกในครอบครัว โดยใช้การประเมิน ดังนี้

1. ใบประเมินการให้คำปรึกษารายด้าน
2. การสะท้อนคิดจากกิจกรรมครอบครัวเสมือน
3. การเขียนเล่าเรื่องความประทับใจจากประสบการณ์ผ่านกิจกรรมครอบครัวเสมือน ถอดบทเรียนจากแต่ละครอบครัวได้ดังนี้
   * + ประยุกต์ใช้ในชีวิตประจำวันนำความรู้ที่ได้ไปใช้ในการปรับตัวเข้ากับคนอื่น และการยอมรับความคิดเห็นของคนอื่นมากยิ่งขึ้น การทำงานเป็นทีม การทำงานอย่างมีความสุขและทำงานอย่างไรไม่ให้มีปัญหากับผู้อื่น
     + การเสียสละตนเองเพื่อช่วยเหลือคนอื่นตามความสามารถที่ตนเองมีอยู่นำความรู้ที่ได้ไปพัฒนาต่อให้เกิดประโยชน์ต่อบุคคลอื่น
     + ให้เป็นกิจกรรมยามว่าง เพื่อให้รู้สึกผ่อนคลายทำให้จิตใจสงบความจำได้ดี มีสมาธิมากขึ้น
     + ปรับตัวในการประกอบอาชีพและการช่วยเหลือผู้อื่นในสังคมเพื่อนร่วมงานและครอบครัว
     + นำไปใช้ประโยชน์ในด้านคุณธรรมจริยธรรม รู้จักเอื้อเฟื้อแบ่งปันเพื่อนมนุษย์
     + ประหยัด อดออม ใช้ชีวิตอย่างพอเพียงปลูกผักกินเองได้ ประดิษฐ์กระเป๋าใช้เองหรือทำเป็นของฝากใช้ชีวิตแบบเศรษฐกิจพอเพียง
     + ชอบกิจกรรมเพลง ลมหายใจแห่งความสุข มีท่าประกอบ รู้สึกสบายใจ คิดว่าจะนำเอากิจกรรมไปใช้กับผู้ป่วยและจะใช้กับตัวเองเวลาที่รู้สึกโกรธใจร้อนจะร้องเพลงนี้และจะช่วยให้มีความสุข
     + ได้เรียนรู้การอ่านบทความให้กำลังใจ และได้นำข้อความดีๆใช้เป็นกำลังใจให้ตนเองและให้กำลังใจคนรอบตัวและคนที่ต้องการการช่วยเหลือ
     + นำความรู้ที่ได้ไปปรับใช้ในการเข้าสังคม การร่วมงานกับผู้อื่น การเสียสละและมีน้ำใจ

สิ่งที่สมาชิกครอบครัว เกิดการเรียนรู้จากการได้เข้าร่วมกิจกรรมภายใต้รั้วครอบครัวเดียวกัน ภายใต้ระบบครอบครัวเสมือน มีดังนี้

* 1. พัฒนาการของความสนิทสนม ผูกพันกันของสมาชิกครอบครัว เกิดจากการที่ทุกครอบครัวมีพื้นที่และเวลาสำหรับการพบปะพูดคุยกัน อย่างสม่ำเสมอ
  2. การมอบหมายหน้าที่ให้ครอบครัวดำเนินการ ทำให้สมาชิกครอบครัวรู้สึกมีส่วนร่วมรับผิดชอบ
  3. การได้ทำกิจกรรมร่วมกัน อย่างสม่ำเสมอ ช่วยให้เกิดความเข้าใจร่วมกัน และสร้างสัมพันธภาพของสมาชิก
  4. ความชัดเจนของรูปแบบของกิจกรรม และสัมพันธภาพในครอบครัว มีความสำคัญต่อความรู้สึกเต็มใจในการเข้าร่วมกิจกรรมของสมาชิก
  5. การใช้สุนทรียสนทนา ในครอบครัวเป็นเครื่องมือ นำไปสู่การเรียนรู้การทำความเข้าใจตนเองและผู้อื่นมากขึ้น โดยมีระบบครอบครัวเสมือนเป็นสถานการณ์ที่กระตุ้นให้มีการใช้สุนทรียสนทนามากขึ้น ทำให้บุคลากรทุกคนในองค์กรสามารถเรียนรู้ร่วมกันได้