**ถอดบทเรียนจัดการความรู้เรื่องการพัฒนาอัตลักษณ์ของบัณฑิต “การบริการด้วยหัวใจความเป็นมนุษย์”ในการจัดการเรียนการสอน โดยใช้ชุมชนเป็นฐาน (Community Based Learning : CBL) รายวิชาการพยาบาลครอบครัวและชุมชน 2 และรายวิชาปฏิบัติโครงงาน พัฒนาสุขภาพ**

**โดยภาควิชาการพยาบาลชุมชนและจิตเวช**

**การบริการสุขภาพด้วยหัวใจความเป็นมนุษย์ (Humanistic Health Care)** หมายถึง การให้บริการด้วยความเป็นมิตรดุจญาติ มีความเอื้ออาทร มีน้ำใจ ห่วงใย เข้าใจในปัญหาผู้รับบริการ และ ให้บริการครอบคลุมทั้งร่างกาย จิตใจ จิตวิญญาณ และ สังคม สอดคล้องกับความต้องการของผู้รับบริการและญาติ ที่ไม่ใช่เพียงแค่หน้าที่เท่านั้น

อัตลักษณ์บัณฑิต การบริการสุขภาพด้วยหัวใจความเป็นมนุษย์ ประกอบด้วย ๕ องค์ประกอบ และกำหนดชื่อย่อขององค์ประกอบทั้ง ๕ ประการว่า SHAPE ดังนี้

1. **จิตอาสา (Service mind: S)** หมายถึง การมีความเอื้ออาทร เสียสละ มีน้ำใจ เอาใจใส่ผู้ป่วย

เอาใจเขามาใส่ใจเรา ให้ความช่วยเหลือ เอื้อเฟื้อเผื่อแผ่

1. **การยอมรับความเป็นบุคคลของผู้อื่น** **(Humane: H)** หมายถึง พฤติกรรมการแสดงออก สีหน้า

ท่าทาง คำพูด การทักทายผู้อื่นด้วยความอ่อนน้อมถ่อมตน มีสัมมาคารวะ ถูกกาลเทศะ ยิ้มแย้ม แจ่มใส

1. **มีการคิดวิเคราะห์ (Analytical thinking: A)** หมายถึง การคิดและวางแผนแก้ปัญหาได้โดย

การรวบรวมข้อมูลอย่างเป็นระบบ สอดคล้องกับความต้องการและบริบทชีวิตจริงของผู้รับบริการ โดยประยุกต์ความรู้ทางวิชาการ

1. **มีทักษะทางวิชาชีพ (Professional skill: P)** หมายถึง การใช้ความรู้ทักษะตามมาตรฐาน

วิชาชีพได้ถูกต้องและคล่องแคล่ว การไวต่อความรู้สึกของผู้ป่วยในขณะดูแล สามารถตัดสินใจแก้ไขปัญหาให้ผู้ป่วยได้ทันเวลา

1. **ส่งเสริมการมีส่วนร่วมในการดูแลสุขภาพและรับรู้สิทธิผู้รับบริการ (Engagement and**

**Patients’ right: E)** หมายถึง การให้ข้อมูลเกี่ยวกับสุขภาพแก่ผู้รับบริการ สามารถแสวงหาข้อมูลเกี่ยวกับสุขภาพ และการให้ผู้รับบริการเรียนรู้วิธีการดูแลสุขภาพที่เหมาะสมกับตนเอง และมีส่วนร่วมในการตัดสินใจเลือกวิธีการดูแลสุขภาพของตนเอง

**วัตถุประสงค์** เพื่อพัฒนานักศึกษาในเรื่อง

1. ให้บริการโดยใช้กระบวนการพยาบาล ในการประเมินและวิเคราะห์ปัญหาของกลุ่มเป้าหมายในชุมชน ในการเสริมสร้างความเข้มแข็งด้านสุขภาพของชุมชน ด้วยจิตบริการหัวใจความเป็นมนุษย์
2. สามารถคิดวิเคราะห์อย่างเป็นระบบในการเรียนรู้สภาพปัญหา การรับรู้ปัญหา ความต้องการ และแนวทางแก้ไขปัญหาที่สอดคล้องกับสถานการณ์จริงของชุมชน
3. สามารถทำงานอย่างมีส่วนร่วมกับชุมชนในการเสริมสร้างความเข้มแข็งด้านสุขภาพ โดยคำนึงถึงความเป็นมนุษย์ยึดหลักจริยธรรมและหลักสิทธิมนุษยชน และสามารถบริหารจัดการทีมได้อย่างมีประสิทธิภาพ

ใช้กระบวนการจัดการเรียนการสอนโดยใช้ชุมชนเป็นฐาน (Community Based Learning : CBL) ในการจัดการเรียนรู้รายวิชา พย.1412 ปฏิบัติการพยาบาลครอบครัวและชุมชน 2 และรายวิชาปฏิบัติการโครงงานพัฒนาสุขภาพ สำหรับนักศึกษาพยาบาลศาสตร์ชั้นปีที่ 4 วิทยาลัยพยาบาลบรมราชชนนี พะเยา โดยใช้กระบวนการการวิจัยเชิงปฏิบัติการแบบมีส่วนร่วม (Participatory Action Research : PAR) มาเป็นแนวทางในการจัดการเรียนการสอน ที่เน้นการมีส่วนร่วมของชุมชนในการเข้าศึกษาหาสาเหตุ ปัญหาของชุมชน เพื่อร่วมกันวิเคราะห์ วางแผน ดำเนินการแก้ไขปัญหาของชุมชนให้เบาบางลง ซึ่งมีขั้นตอนที่ผสมผสานแนวคิดของการจัดการชุมชน และการเรียนรู้ปัญหาของชุมชนเข้าด้วยกัน (Community organization VS Problem base learning)

**สาระสำคัญ คือ**

* 1. การจัดการเรียนการสอนที่ให้ความสำคัญกับการสร้างความเข้มแข็งที่ฐานราก ที่ต้องมีส่วน

ร่วมในการจัดการศึกษาทั้งระบบ โดยให้ความสำคัญกับครอบครัว ชุมชน ท้องถิ่น สถาบันศาสนา เอกชน องค์กรเอกชน องค์กรปกครองส่วนท้องถิ่น และองค์กรอื่นของประชาชน เติมเต็มการจัดการศึกษาที่ดำเนินอยู่ เพื่อนำไปสู่สุขภาวะของคนในชุมชน ทั้งทางด้านสติปัญญา จิตใจ ร่างกาย และสังคม

* 1. การจัดการศึกษาฐานชุมชน เป็นการศึกษาที่เชื่อว่า ทุกคนมีศักยภาพที่จะเรียนรู้ได้ บน

หลักการการศึกษาเพื่อมวลชนและมวลชนเพื่อการศึกษา ช่วยกันทำให้การศึกษาเป็นกลไกปลูกฝัง และพัฒนาทรัพยากรมนุษย์ที่บูรณาการเข้ากับวิถีชีวิต วัฒนธรรม รากเหง้า ประวัติศาสตร์ ชุมชน ท้องถิ่นและประเทศชาติ

* 1. การจัดการศึกษาฐานชุมชน เป็นการศึกษาที่เอา “*ชีวิตเป็นตัวตั้ง”* แทนการเอา “*วิชาเป็นตัวตั้ง”* โดยมีจุดมุ่งหมายให้ผู้เรียนได้รับทั้งความรู้ ทักษะ เจตคติ และคุณธรรมจริยธรรม รูปแบบการศึกษา เป็นการศึกษาระบบเปิด ที่บูรณาการทั้งการศึกษาในระบบ นอกระบบ และการศึกษาตามอัธยาศัย ที่ทุกคนมีสิทธิ เพื่อที่จะให้ความเห็น หรือเข้าไปมีส่วนร่วมในการจัดการศึกษา เป็นการศึกษาที่ฟังเสียงประชาชน
  2. การจัดการศึกษาฐานชุมชน เป็นการเพิ่มความสำคัญของคนในชุมชน และ องค์กรในชุมชน

องค์กรปกครองส่วนท้องถิ่น ชุมชนท้องถิ่น และสถาบันสังคมอื่นๆ ที่ต้องให้ความสำคัญกับการเสริมสร้างความเข้มแข็งของชุมชน

* 1. การจัดการศึกษาฐานชุมชน เป็นการจัดการศึกษาที่เน้นการเรียนรู้ร่วมกันในการปฏิบัติ

(Interactive Learning Through Action) กระบวนการชุมชน คือ หัวใจของการพัฒนา แผนการพัฒนาของชุมชนเป็นแผนอย่างบูรณาการ คือ เศรษฐกิจ จิตใจ สังคม วัฒนธรรม สิ่งแวดล้อม สุขภาพ การศึกษาและประชาธิปไตย เพราะเชื่อว่า การเรียนรู้ร่วมกันในการปฏิบัติ จะนำไปสู่ชีวิตและการอยู่ร่วมกันที่ดี เป็นการเรียนรู้ที่สำคัญที่สุด ไม่ใช่การท่องวิชา การเรียนรู้ร่วมกันในการปฏิบัติทำให้ชีวิต เศรษฐกิจและสังคมพัฒนาอย่างบูรณาการ

**ผลลัพธ์ด้านคุณลักษณะบัณฑิตตามอัตลักษณ์ “ การบริการด้วยหัวใจความเป็นมนุษย์”**

2.1 S : service mind /H : Humane “การมีจิตใจในการให้บริการที่ดี” นักศึกษาสามารถให้บริการ ด้วยจิตใจหรือมีใจรัก มีความเต็มใจในการบริการ การทำงานโดยมีใจรักจะแสดงออกมาทางกาย โดยการทำงานด้วยความยิ้มแย้ม แจ่มใส มีอารมณ์รื่นเริง มีความสุภาพอ่อนน้อม กระตือรือร้น และควบคุมอารมณ์ของตนเองได้ รวมถึงมีจิตสาธารณะ มีมุมมองที่เห็นว่าตนเองเป็นส่วนหนึ่งของชุมชน เข้าไปมีส่วนร่วมในการสร้างประโยชน์ต่อชุมชนในกิจที่เป็นกิจกรรมของชุมชน โดยชุมชนไม่ได้ร้องขอ เป็นภาพลักษณ์ที่สร้างความประทับใจแก่ชุมชน ทำให้เกิดผลสะท้อน คือ คนในชุมชนก็มีความรักความเมตตา ต่อนักศึกษา แบ่งปันสิ่งที่ดีให้กับนักศึกษาทั้งเรื่องวัตถุสิ่งของ และ ความรู้สึกที่ดี

2.2 A : analytical Thinking การคิดอย่างละเอียดรอบคอบในเรื่องราวต่างๆ ด้วยเหตุผล และ สามารถหาความสัมพันธ์เชิงเหตุผล (คำถาม) ค้นหาคำตอบได้ว่า อะไรเป็นสาเหตุ มีองค์ประกอบใดเป็นสิ่ง เชื่อมโยงความสัมพันธ์ หรือมีปัจจัยใดที่เกี่ยวข้อง เมื่อเกิดสถานการณ์ดังกล่าว จะส่งผลกระทบอย่างไร ต่อคนในชุมชน หรือสิ่งแวดล้อม จะมีแนวทางแก้ไขปัญหาอย่างไรบ้าง ถ้าทำเช่นนี้จะเกิดอะไรขึ้นในอนาคตและได้จัดทำผังเครือข่ายโยงใยสาเหตุของปัญหา (Web of causation) ของปัญหาสุขภาพของชุมชน การคิดวิเคราะห์เป็นกระบวนการที่ใช้แก้ปัญญา หรือใช้ความคิดนำพฤติกรรม ผู้ที่คิดวิเคราะห์เป็น จึงสามารถใช้ปัญญานำชีวิตได้ในทุกๆ สถานการณ์ เป็นบุคคลที่มีเหตุผล ไม่มีอคติ การคิดวิเคราะห์จะต้องอาศัยองค์ประกอบที่สำคัญสองเรื่อง คือ เรื่องความสามารถในการให้เหตุผลอย่างถูกต้องกับเทคนิคการตั้งคำถามเพื่อใช้ในการคิดวิเคราะห์

2.3 P : Professional skill /participation /community participation /

E : Engagement and Patients’ right

การจัดการเรียนการสอนแบบการมีส่วนร่วมกับชุมชน หรือชุมชนมีส่วนร่วม เป็นการการเปิดโอกาสให้ชุมชน ซึ่งเป็นผู้มีส่วนได้ส่วนเสีย เข้ามาร่วมดำเนินกิจกรรม ตั้งแต่การศึกษาปัญหา การวางแผนดำเนินการ การตัดสินใจ การแก้ไขปัญหา และการประเมินร่วมกัน เพื่อขับเคลื่อนให้กิจกรรมนั้นดำเนินไปอย่างมีประสิทธิภาพ โดยยึด **หลักการมีส่วนร่วม คือ หลักร่วมคิด ร่วมทำ ร่วมตรวจสอบ ร่วมรับผิดชอบ และร่วมรับผลประโยชน์** ตั้งแต่การแสดงความคิดเห็น การวางแผน การดำเนินการและการแก้ไขปัญหา ตลอดจนการควบคุม กำกับ ติดตามและประเมินผล เพื่อประโยชน์ในการพัฒนาพัฒนาและแก้ไขปัญหาชุมชน รวมทั้งผลกระทบจากการจัดการเรียนการสอนทำให้ชุมชนมีความตื่นตัวทางด้านสุขภาพ ให้ความสนใจในการดูแลตนเองมากขึ้น รวมถึงมีการต่อยอดความรู้ไปสู่การพัฒนาชุมชนเพื่อให้มีการแก้ไขอย่างครอบคลุมปัญหาในชุมชนมากขึ้น

ฐานรากที่จำเป็นโดยภาคประชาชน เป็นการเรียนรู้จากการปฏิบัติ เป็นการศึกษาที่เอาชีวิตเป็นตัวตั้ง เพื่อสุขภาวะทั้งร่างกาย จิตใจ สติปัญญาและสังคม เป็นการจัดการศึกษาแบบบูรณาการ ที่ได้รับการสนับสนุนจากรัฐและท้องถิ่น ชุมชนช่วยกันทำให้การศึกษาเป็นกลไกปลูกฝังคุณค่าและชีวิตที่ดีงาม เพราะกระบวนการชุมชน คือหัวใจของการพัฒนา